Protocolul nr. 2

DE MODIFICARE A TRATATULUI DE INSTITUIRE A COMUNITĂŢII EUROPENE A ENERGIEI ATOMICE

ÎNALTELE PĂRŢI CONTRACTANTE,

REAMINTIND că este necesar ca dispoziţiile Tratatului de instituire a Comunităţii Europene a Energiei Atomice să producă în continuare efecte juridice depline,

DORIND să adapteze tratatul menționat la noile norme stabilite de Tratatul privind Uniunea Europeană şi de Tratatul privind funcţionarea Uniunii Europene, în special în domeniile instituţional şi financiar,

AU CONVENIT cu privire la dispoziţiile următoare, care se anexează la Tratatul de la Lisabona şi care modifică Tratatul de instituire a Comunităţii Europene a Energiei Atomice după cum urmează:

Articolul 1

Prezentul protocol modifică Tratatul de instituire a Comunităţii Europene a Energiei Atomice (denumit în continuare "Tratatul CEEA") în versiunea în vigoare la data intrării în vigoare a Tratatului de la Lisabona.

(Cel de-al doilea paragraf nu privește versiunea în limba română.)

Articolul 2

Denumirea titlului III din Tratatul CEEA "Dispoziţii instituţionale" se înlocuieşte cu "Dispoziţii instituţionale şi financiare".

Articolul 3

La începutul titlului III din Tratatul CEEA, se introduce următorul capitol:

"CAPITOLUL I

APLICAREA ANUMITOR DISPOZIŢII DIN TRATATUL PRIVIND UNIUNEA EUROPEANĂ ŞI DIN TRATATUL PRIVIND FUNCŢIONAREA UNIUNII EUROPENE

Articolul 106a

(1) Articolul 7, articolele 9-9 F, articolul 48 alineatele (2)-(5) și articolele 49 și 49 A din Tratatul privind Uniunea Europeană, articolul 16 A din Tratatul privind funcţionarea Uniunii Europene, articolele 190-201b, articolele 204-211a, articolul 213, articolele 215-236, articolele 238, 239 și 240, articolele 241-245, articolele 246-262, articolele 268-277, articolele 279-280 și articolele 283, 290 și 292 din Tratatul privind funcţionarea Uniunii Europene, precum şi Protocolul privind dispoziţiile tranzitorii se aplică prezentului tratat.

(2) În cadrul prezentului tratat, trimiterile la Uniune, la "Tratatul privind Uniunea Europeană", la "Tratatul privind funcţionarea Uniunii Europene" sau la "tratate" cuprinse în dispoziţiile prevăzute la alineatul (1), precum şi cele din protocoalele anexate atât la tratatele menționate, cât şi la prezentul tratat, se interpretează ca trimiteri la Comunitatea Europeană a Energiei Atomice, şi, respectiv, la prezentul tratat.

(3) Dispoziţiile din Tratatul privind Uniunea Europeană şi din Tratatul privind funcţionarea Uniunii Europene nu instituie derogări de la dispozițiile prezentului tratat."

Articolul 4

La titlul III din Tratatul CEEA, capitolele I, II şi III se renumerotează II, III şi IV.

Articolul 5

Articolul 3, articolele 107-132, articolele 136-143, articolele 146-156, articolele 158-163, articolele 165-170, articolele 173 şi 173A, articolul 175, articolele 177-179a şi articolele 180b, 181, 183, 183A, 190 şi 204 din Tratatul CEEA se abrogă.

Articolul 6

Denumirea titlului IV din Tratatul CEEA "Dispoziţii financiare" se înlocuieşte cu "Dispoziţii financiare speciale".

Articolul 7

(1) La articolul 38 al treilea paragraf şi la articolul 82 al treilea paragraf din Tratatul CEEA, trimiterile la articolele 141 şi 142 se înlocuiesc cu trimiterile la articolul 226 şi, respectiv, articolul 227 din Tratatul privind funcţionarea Uniunii Europene.

(2) La articolul 171 alineatul (2) şi la articolul 176 alineatul (3) din Tratatul CEEA, trimiterea la articolul 183 se înlocuieşte cu trimiterea la articolul 279 din Tratatul privind funcţionarea Uniunii Europene.

(3) La articolul 172 alineatul (4) din Tratatul CEEA, trimiterea la articolul 177 alineatul (5) se înlocuieşte cu trimiterea la articolul 272 din Tratatul privind funcţionarea Uniunii Europene.

(4) În Tratatul CEEA, cuvintele "Curtea de Justiţie" se înlocuiesc cu cuvintele "Curtea de Justiţie a Uniunii Europene".

Articolul 8

Articolul 191 din Tratatul CEEA se înlocuieşte cu textul următor:

"Articolul 191

Comunitatea beneficiază, pe teritoriul statelor membre, de privilegiile şi imunităţile necesare pentru îndeplinirea misiunii sale în condiţiile prevăzute de Protocolul privind privilegiile şi imunităţile Uniunii Europene."

Articolul 9

Articolul 206 din Tratatul CEEA se înlocuieşte cu textul următor:

"Articolul 206

Comunitatea poate încheia, cu unul sau mai multe state sau organizaţii internaţionale, acorduri de instituire a unei asocieri caracterizate de drepturi şi obligaţii reciproce, de acţiuni comune şi proceduri specifice.

Acordurile în cauză sunt încheiate de Consiliu, hotărând în unanimitate, după consultarea Parlamentului European.

În cazul în care acordurile în cauză necesită modificări ale prezentului tratat, modificările trebuie să fie întâi adoptate în conformitate cu procedura prevăzută la articolul 48 alineatele (2)-(5) din Tratatul privind Uniunea Europeană."

Articolul 10

Veniturile şi cheltuielile Comunităţii Europene a Energiei Atomice, cu excepţia celor ale Agenţiei de aprovizionare şi ale întreprinderilor comune, sunt prevăzute de bugetul Uniunii.

--------------------------------------------------